જીવનવિજેતા કોણ ? અપાર આપત્તિઓની આંધીની વચ્ચે પોતાના જીવનદીપકનું તેજ દઢ મનોબળથી જાળવી રાખે તે ? આવી વ્યક્તિઓ મુશ્કેલીમાંથી માર્ગ કાઢતી હોય છે અને પોતાના સત્વથી આફતોને હસતે મુખે સહન કરતી હોય છે. સમાજમાં તમને આવી વ્યક્તિઓ તો જોવા મળે પરંતુ એવી વ્યક્તિઓ વિરલ છે કે જે સ્વયં જીવનસંઘર્ષ ખેડતાં ખેડતાં પોતાના જેવી સ્થિતિમાં મથામણ કરનારાઓને મદદ કરે. પોતાનું દુ:ખ અને યાતનાને અળગી કરીને એ બીજાનાં દુ:ખ અને યાતના ઓછાં કરવા પ્રયત્ન કરે. વિરલ હોય છે આવી પ્રતિભા અને એવી એક પ્રતિભા છે નિકીતા ઘીયા. આ નિકીતાએ માત્ર દસ વર્ષની વયે પિતાની છત્રછાયા ગુમાવી. એણે અમદાવાદની સી.એન. વિદ્યાલયમાં અભ્યાસ કર્યો.